Source: https://domov.sme.sk/c/3881395/sud-bude-pojednavat-v-trestnej-veci-sudcu-aj-prokuratora.html
Timestamp: 2017-02-27 02:27:06+00:00
Document Index: 1480665

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ']

Súd bude pojednávať v trestnej veci sudcu aj prokurátora - domov.sme.sk
Zobraziť všetky sekcie Súd bude pojednávať v trestnej veci sudcu aj prokurátora
Bratislava 17. mája (TASR) - Špeciálny súd v Pezinku (ŠS) bude na budúci týždeň pojednávať v dvoch korupčných kauzách so zástupcami justície. Od 20. do ... 17. máj 2008 o 12:32 TASR
Písmo:A-|A+00 Bratislava 17. mája (TASR) - Špeciálny súd v Pezinku (ŠS) bude na budúci týždeň pojednávať v dvoch korupčných kauzách so zástupcami justície. Od 20. do 22. mája je vytýčené hlavné pojednávanie so sudcom Okresného súdu v Čadci Štefanom M. a na 20. a 21. máj naplánovali pojednávanie s bývalým lučeneckým prokurátorom Milanom V. Sudca Štefan M. mal prísť na ŠS pôvodne už 9. apríla. Pojednávanie však vtedy súd odročil pre jeho práceneschopnosť. Štefan M. je obžalovaný zo štvornásobného trestného činu prijímania úplatku a zneužívania právomoci verejného činiteľa. Na hlavnom pojednávaní prebehne výsluch obžalovaného, TASR informovala hovorkyňa ŠS Katarína Kudjáková. V roku 2000 v budove Okresného sudu v Čadci si Štefan M. údajne vyžiadal a prevzal 10.000 Sk (308 eur) za skoré ukončenie jedného konania. Druhý trestný čin je takmer identický ako prvý a súvisí s rovnakou protislužbou za urýchlenie toho istého konania. Obžalovaný mal v roku 2004 prevziať vo svojej kancelárii 50.000 Sk (1539 eur) od účastníka konania za jeho skoré ukončenie a v roku 2005 ďalších 50.000 Sk od tej istej osoby. V kauze úplatného prokurátora sa malo naposledy pojednávať 8. apríla. Pre neprítomnosť právneho zástupcu obžalovaného ho museli odročiť. Advokátovi za neskoré ospravedlnenie udelil senát poriadkovú pokutu vo výške 30.000 Sk (926 eur). Milana V. obžalovali z prijímania úplatku a marenia úlohy verejného činiteľa. Spolu s ním sedia na lavici obžalovaných aj policajt Ján V. a podnikateľ Pavol P. Na najnovšie hlavné pojednávanie sú podľa hovorkyne ŠS Kudjákovej predvolaní štyria svedkovia. Naposledy sa súd touto kauzou zaoberal v marci a predtým začiatkom januára tohto roku. Predtým museli pojednávanie dva razy odročiť - raz pre práceneschopnosť jedného z jeho dvoch právnych zástupcov a raz preto, že obžalovaný Milan V. vypovedal svojmu advokátovi plnú moc. Začiatkom septembra minulého roku súd vypočul dvoch svedkov - Norberta B. a Katarínu L. Obžalovaný Milan V. ako prokurátor v Lučenci údajne nevybavil žiadosť vyšetrovateľa o právnu pomoc zo zahraničia. Svedok Norbert B. vo svojej septembrovej výpovedi uviedol, že Roberta K. viezol autom do Bratislavy, kde mal údajne odovzdať prokurátorovi Milanovi V. úplatok 300.000 Sk (9236 eur). Prokurátor požadoval spomínanú sumu preto, aby ju "použil pre kompetentné osoby, ktoré rozhodnú o nástupe na výkon trestu". V inom prípade prokurátor čelí obvineniu z podplácania. Podnikateľ Pavol P. spôsobil pod vplyvom alkoholu dopravnú nehodu. Následne požiadal prokurátora Milana V., aby mu vybavil negatívny výsledok na alkohol. Za to si prokurátor vypýtal úplatok 10.000 Sk (308 eur) a odovzdal ho policajtovi Jánovi V. Svedkyňa Katarína L. vo svojej výpovedi uviedla, že ju lučenecký prokurátor navštívil osobne na jej pracovisku na Generálnej prokuratúre a žiadal o pomoc v predmetnej veci. Podľa svedkyne úplatok jej však prokurátor, ktorý bol jej bývalý spolužiak, neponúkol. V kauze sa okrem začiatku septembra pojednávalo už v polovici apríla 2007. Nechajte si posielať ranný prehľad najdôležitejších správ e-mailom